ข้อบังคับการประปานครหลวงข้อบังคับการประปานครหลวงฉบับที่ ๑๑๖ว่าด้วยการบริการจัดส่งจำหน่ายและการใช้น้ำประปาพ.ศ. ๒๕๔๓[๑] โดยที่เป็นการสมควรแก้ไขปรับปรุงข้อบังคับการประปานครหลวงว่าด้วยการจัดส่ง การจำหน่ายและการใช้น้ำประปาเพื่อให้คล่องตัวในการปฏิบัติงานและเหมาะสมกับสภาพการณ์ในปัจจุบันอาศัยอำนาจตามความในมาตรา ๒๔ (๑) แห่งพระราชบัญญัติการประปานครหลวง พ.ศ. ๒๕๑๐ซึ่งแก้ไขเพิ่มเติมโดยพระราชบัญญัติการประปานครหลวง (ฉบับที่ ๓) พ.ศ. ๒๕๒๒คณะกรรมการการประปานครหลวงจึงวางข้อบังคับไว้ ดังต่อไปนี้ข้อ ๑ข้อบังคับนี้เรียกว่า ข้อบังคับการประปานครหลวง ฉบับที่ ๑๑๖ว่าด้วยการบริการจัดส่ง จำหน่ายและการใช้น้ำประปา พ.ศ. ๒๕๔๓ข้อ ๒ข้อบังคับนี้ให้ใช้บังคับตั้งแต่วันที่ ๑๔ กันยายน ๒๕๔๓ เป็นต้นไปข้อ ๓ให้ยกเลิก(๑)ข้อบังคับการประปานครหลวง ฉบับที่ ๒๖ ว่าด้วยการจัดส่ง การจำหน่ายและการใช้น้ำประปา พ.ศ. ๒๕๑๗(๒)ข้อบังคับการประปานครหลวง ฉบับที่ ๗๕ ว่าด้วยการจัดส่ง การจำหน่ายและการใช้น้ำประปา พ.ศ. ๒๕๒๖ (แก้ไขเพิ่มเติมฉบับที่ ๒๖ ครั้งที่ ๑)(๓)ข้อบังคับการประปานครหลวง ฉบับที่ ๑๐๔ ว่าด้วยการจัดส่ง การจำหน่ายและการใช้น้ำประปา พ.ศ. ๒๕๓๙ (แก้ไขเพิ่มเติมฉบับที่ ๒๖ ครั้งที่ ๒)บรรดาข้อบังคับ ระเบียบ คำสั่ง ประกาศหลักเกณฑ์และวิธีปฏิบัติอื่นใดที่กำหนดไว้แล้วในข้อบังคับนี้หรือซึ่งขัดหรือแย้งกับข้อบังคับนี้ให้ใช้ข้อบังคับนี้แทนข้อ ๔ในข้อบังคับนี้ผู้ขอรับบริการ หมายถึง บุคคลที่ได้ยื่นคำขอรับบริการติดตั้งประปาซึ่งการประปานครหลวงยังมิได้ติดตั้งประปาและขึ้นทะเบียนเป็นผู้ใช้น้ำผู้ใช้น้ำ หมายถึงบุคคลที่ได้ยื่นคำขอรับบริการติดตั้งประปาซึ่งการประปานครหลวงได้ติดตั้งประปาและขึ้นทะเบียนเป็นผู้ใช้น้ำแล้วการงดจ่ายน้ำ หมายถึง การที่การประปานครหลวงหยุดส่งจำหน่ายน้ำประปาให้แก่ผู้ใช้น้ำจะด้วยลักษณะหรือวิธีการใดก็ตามที่ผู้ใช้น้ำไม่ได้รับน้ำประปาไปใช้มาตรวัดน้ำ หมายถึงเครื่องวัดปริมาณน้ำประปาที่ใช้หรือไหลผ่านอุปกรณ์ หมายถึงสิ่งของอื่นนอกจากท่อน้ำที่ใช้เพื่อประโยชน์ในการส่งจำหน่ายน้ำประปาค่าบริการอุปกรณ์รายเดือน หมายถึงค่าบริการในการดูแลบำรุงรักษาซ่อมหรือเปลี่ยนมาตรวัดน้ำ อุปกรณ์ และท่อภายนอกข้อ ๕ให้ผู้ว่าการรักษาการตามข้อบังคับนี้และให้มีอำนาจวางระเบียบ คำสั่ง ประกาศหลักเกณฑ์และวิธีปฏิบัติให้เป็นไปตามข้อบังคับนี้หมวด ๑การขอรับบริการและการติดตั้งประปา ข้อ ๖การขอรับบริการติดตั้งประปาทุกกรณี ไม่ว่าจะเป็นการติดตั้งชั่วคราวหรือถาวรติดตั้งรายใหม่หรือติดตั้งซ้ำผู้ขอรับบริการจะต้องยื่นคำขอตามแบบที่การประปานครหลวงกำหนดพร้อมแผนผังการวางท่อภายในโดยต้องวางเงินประกันการใช้น้ำและปฏิบัติตามระเบียบตลอดจนหลักเกณฑ์ที่การประปานครหลวงกำหนดข้อ ๗การประปานครหลวงสงวนสิทธิ์ที่จะไม่รับติดตั้งและจัดส่งจำหน่ายน้ำประปาให้แก่ผู้ขอรับบริการ ในกรณีที่มีเหตุผลอันสมควรหรือในกรณีที่ผู้ขอรับบริการไม่มีคุณสมบัติการเป็นผู้ใช้น้ำประปาหรือไม่ปฏิบัติให้ถูกต้องตามหลักเกณฑ์ที่การประปานครหลวงกำหนดหมวด ๒ประเภทผู้ใช้น้ำการเปลี่ยนประเภทผู้ใช้น้ำและการคำนวณราคาค่าน้ำประปา ข้อ ๘เมื่อการประปานครหลวงติดตั้งประปาและขึ้นทะเบียนเป็นผู้ใช้น้ำเรียบร้อยแล้วผู้ใช้น้ำต้องยกกรรมสิทธิ์ท่อและอุปกรณ์การจ่ายน้ำให้การประปานครหลวงและให้สำนักงานประปาสาขาที่ได้ติดตั้งประปาให้ผู้ใช้น้ำรายนั้นมีหนังสือแจ้งให้ผู้ใช้น้ำทราบประเภทผู้ใช้น้ำของตนและแจ้งให้ทราบด้วยว่าหากต่อไปสภาพการใช้น้ำของผู้ใช้น้ำรายนั้นเปลี่ยนไปเข้าลักษณะเป็นผู้ใช้น้ำประเภทอื่นผู้ใช้น้ำจะต้องมีหน้าที่แจ้งขอเปลี่ยนประเภทผู้ใช้น้ำต่อการประปานครหลวงพร้อมทั้งให้สำนักงานประปาสาขาแนบระเบียบและข้อบังคับการประปานครหลวง ว่าด้วยการบริการจัดส่ง จำหน่าย และการใช้น้ำประปารวมทั้งประกาศการประปานครหลวงกำหนดอัตราค่าน้ำประปาให้แก่ผู้ใช้น้ำรายนั้นทราบด้วยหากผู้ใช้น้ำไม่แจ้งขอเปลี่ยนประเภทผู้ใช้น้ำตามวรรคหนึ่งการประปานครหลวงสงวนสิทธิ์ที่จะปรับเปลี่ยนประเภทผู้ใช้น้ำเมื่อตรวจพบและผู้ใช้น้ำจะต้องชำระเบี้ยปรับตามระเบียบหรือหลักเกณฑ์ที่กำหนดข้อ ๙ค่าน้ำประปาที่ผู้ใช้น้ำจะต้องชำระนั้นให้คำนวณจากปริมาณน้ำที่ใช้ตามประเภทผู้ใช้น้ำและอัตราค่าน้ำประปาที่การประปานครหลวงประกาศหมวด ๓การจัดส่งจำหน่ายน้ำประปาและติดตั้งมาตรวัดน้ำ ข้อ ๑๐ในการจัดส่ง จำหน่ายน้ำประปาให้ผู้ใช้น้ำการประปานครหลวงจะดำเนินการวางท่อภายนอกจากจุดบรรจบท่อจ่ายน้ำไปยังจุดที่ตั้งมาตรวัดน้ำและดำเนินการติดตั้งมาตรวัดน้ำตามระเบียบหลักเกณฑ์และมาตรฐานของการประปานครหลวงส่วนการวางท่อภายในตั้งแต่จุดที่ตั้งมาตรวัดน้ำเข้าสู่บ้านผู้ใช้น้ำนั้นเป็นภาระหน้าที่ของผู้ใช้น้ำจะต้องดำเนินการเองตามหลักเกณฑ์และมาตรฐานที่การประปานครหลวงกำหนดข้อ ๑๑เพื่อเป็นประโยชน์แก่การจดปริมาณน้ำประปาการตรวจสอบและการซ่อมบำรุงรักษาท่อและอุปกรณ์การจ่ายน้ำการประปานครหลวงจะกำหนดจุดที่ติดตั้งมาตรวัดน้ำและอุปกรณ์อันเป็นทรัพย์สินของการประปานครหลวงตามความเหมาะสมผู้ใช้น้ำมีหน้าที่ต้องดูแลรักษามาตรวัดน้ำที่ติดตั้งอยู่ภายในบริเวณบ้าน รวมทั้งตราผนึกและลวดร้อยตราผนึกให้อยู่ในสภาพเรียบร้อย หากเกิดชำรุดเสียหายหรือสูญหายผู้ใช้น้ำจะต้องเป็นผู้ชดใช้ค่าเสียหายที่ประเมินได้ทั้งหมดสำหรับมาตรวัดน้ำที่ติดตั้งอยู่ภายนอกบริเวณบ้านนั้นหากเกิดการชำรุดเสียหายหรือสูญหายไม่ว่ากรณีใด ๆผู้ใช้น้ำต้องแจ้งการประปานครหลวงทราบทันทีเพื่อที่การประปานครหลวงจะได้ดำเนินการต่อไปการกำหนดจุดที่ติดตั้งมาตรวัดน้ำตามวรรคหนึ่งการเรียกให้ผู้ใช้น้ำชดใช้ค่าเสียหายตามวรรคสองให้เป็นไปตามระเบียบและหลักเกณฑ์ของการประปานครหลวงข้อ ๑๒เมื่อการประปานครหลวงติดตั้งมาตรวัดน้ำให้ผู้ใช้น้ำหรือเปลี่ยนมาตรวัดน้ำหรือทำการอ่านมาตรวัดน้ำผู้ใช้น้ำมีสิทธิขอตรวจสอบความถูกต้องของตัวเลขที่ปรากฏในมาตรวัดน้ำทุกครั้งหากมีข้อสงสัยผู้ใช้น้ำต้องทักท้วง หรือแจ้งให้การประปานครหลวงทราบภายในกำหนด ๑๕วัน นับจากวันที่ได้รับแจ้งจากการประปานครหลวง หากพ้นกำหนดถือว่าผู้ใช้น้ำยอมรับว่าถูกต้องข้อ ๑๓การประปานครหลวงจะทำการอ่านมาตรวัดน้ำเพื่อทราบปริมาณน้ำประปาที่ผู้ใช้น้ำได้ใช้จากตัวเลขในมาตรวัดน้ำนำไปคำนวณราคาค่าน้ำประปาตามระเบียบและหลักเกณฑ์ที่การประปานครหลวงกำหนดในกรณีที่ผู้ใช้น้ำสงสัยว่ามาตรน้ำเดินคลาดเคลื่อนอาจขอให้การประปานครหลวงทำการทดสอบมาตรวัดน้ำนั้นได้โดยยื่นคำขอและปฏิบัติตามระเบียบและหลักเกณฑ์ที่การประปานครหลวงกำหนด ในการนี้การประปานครหลวงสงวนสิทธิ์ที่จะเรียกให้ผู้ใช้น้ำชำระค่าใช้จ่ายในการทดสอบมาตรวัดน้ำหากปรากฏว่ามาตรวัดน้ำไม่คลาดเคลื่อนข้อ ๑๔ในกรณีที่มาตรวัดน้ำชำรุดหรือไม่บันทึกปริมาณน้ำหรือมีเหตุอื่นอันไม่สามารถคำนวณปริมาณน้ำประปาที่ใช้หรือสูญเสียไปตามความเป็นจริงได้การประปานครหลวงสงวนสิทธิ์ที่จะประเมินปริมาณน้ำที่ได้ใช้หรือสูญเสียไปตามวิธีการที่การประปานครหลวงกำหนดในกรณีที่การประปานครหลวงติดตั้งมาตรวัดน้ำหลัก (MASTERMETER) เพื่อตรวจสอบปริมาณหรือจำนวนน้ำที่จ่ายเข้าสู่บริเวณการใช้น้ำบริเวณใดที่ไม่สะดวกต่อการที่เจ้าหน้าที่ของการประปานครหลวงจะเข้าทำการตรวจซ่อมบำรุงระบบท่อและอุปกรณ์เพื่อประโยชน์ในการป้องกันความสูญเสียจากการรั่วไหลของน้ำประปา ผู้ใช้น้ำทุกรายในบริเวณนั้นต้องยินยอมให้การประปานครหลวงกำหนดจำนวนน้ำที่ถือว่าได้ใช้ไปเพื่อคำนวณราคาค่าน้ำประปาที่จะเรียกเก็บจากผู้ใช้น้ำแต่ละรายตามวิธีการที่การประปานครหลวงกำหนดข้อ ๑๕ผู้ใช้น้ำต้องยินยอมให้พนักงานการประปานครหลวงผู้มีหน้าที่เข้าทำการตรวจสอบซ่อมแซมมาตรวัดน้ำท่อ อุปกรณ์ หรืออ่านมาตรวัดน้ำ หรือจัดเก็บเงินรวมทั้งการงดจ่ายน้ำประปาในสถานที่ของผู้ใช้น้ำระหว่างเวลาพระอาทิตย์ขึ้นถึงพระอาทิตย์ตกเมื่อได้รับแจ้งจากพนักงานผู้นั้น โดยผู้ใช้น้ำมีสิทธิขอตรวจบัตรประจำตัวหรือเอกสารหลักฐานได้ทุกครั้งข้อ ๑๖ ในกรณีที่มีเหตุขัดข้องด้านวิชาการหรือเหตุสุดวิสัย หรือเหตุการณ์ที่ไม่อาจคาดหมายได้หรือเพื่อสาธารณะประโยชน์ส่วนรวมการประปานครหลวงสงวนสิทธิ์ที่จะหยุดหรือจำกัดการส่ง จำหน่ายน้ำประปาทั้งหมดหรือบางส่วนในพื้นที่ใดได้ตามความเหมาะสมต่อเหตุการณ์ โดยการประปานครหลวงจะแจ้งให้ผู้ใช้น้ำทราบล่วงหน้าก่อนทุกครั้งเว้นแต่ในกรณีจำเป็นเร่งด่วนหมวด ๔การชำระค่าน้ำประปาค่าใช้จ่ายการติดตั้งประปา ค่าธรรมเนียมอื่น ๆ ข้อ ๑๗การบริการติดตั้งประปาผู้ขอรับบริการหรือผู้ใช้น้ำนอกจากจะต้องวางเงินประกันการใช้น้ำแล้วต้องชำระค่าใช้จ่ายและค่าธรรมเนียมแก่การประปานครหลวงดังนี้(๑)ค่าบริการการวางท่อ ค่าซ่อมถนน ทางเท้า ทางระบายน้ำ(๒) ค่าท่ออุปกรณ์ และวัสดุอื่น ๆ(๓)ค่าธรรมเนียมตามระเบียบหรือหลักเกณฑ์ที่การประปานครหลวงกำหนดเมื่อได้รับหนังสือแจ้งให้ชำระค่าใช้จ่ายและค่าธรรมเนียมแล้ว หากผู้ขอรับบริการหรือผู้ใช้น้ำไม่ชำระเงินภายในเวลาที่กำหนดการประปานครหลวงสงวนสิทธิ์ที่จะคำนวณค่าใช้จ่ายใหม่ได้ข้อ ๑๘กรณีที่ผู้ใช้น้ำยื่นคำร้องขอให้ทำการจ่ายน้ำประปาให้ใหม่เนื่องจากการประปานครหลวงงดจ่ายน้ำประปาให้แก่ผู้ใช้น้ำแล้วการประปานครหลวงจะจ่ายน้ำประปาให้ใหม่ก็ต่อเมื่อผู้ใช้น้ำได้ชำระหนี้สินที่ค้างชำระและชำระค่าใช้จ่ายค่าธรรมเนียมต่าง ๆ ตามระเบียบหรือหลักเกณฑ์ที่การประปานครหลวงกำหนดข้อ ๑๙เมื่อการประปานครหลวงเรียกให้ชำระค่าน้ำประปา ค่าบริการอุปกรณ์รายเดือนค่าเสียหายค่าใช้จ่ายและค่าธรรมเนียม ที่เกี่ยวกับการส่ง จำหน่ายน้ำประปาหากผู้ใช้น้ำไม่ชำระภายในเวลาที่เรียกให้ชำระการประปานครหลวงจะมีหนังสือแจ้งเตือนให้นำเงินชำระภายในเวลาที่กำหนดในหนังสือแจ้งเตือนเมื่อพ้นกำหนดแล้วผู้ใช้น้ำยังไม่ชำระการประปานครหลวงสงวนสิทธิ์ที่จะงดจ่ายน้ำประปาได้ทันทีโดยผู้ใช้น้ำยังคงมีภาระต้องชำระหนี้สินที่ค้างชำระอยู่ทั้งสิ้นข้อ ๒๐กรณีมีเหตุจำเป็นผู้ใช้น้ำจะขอชำระค่าน้ำประปา ค่าบริการอุปกรณ์รายเดือนและหนี้สินต่าง ๆ ก่อนกำหนดที่การประปานครหลวงจะเรียกให้ชำระตามปกติได้โดยต้องแสดงความจำนงเป็นลายลักษณ์อักษรล่วงหน้าไม่น้อยกว่า ๗ วันข้อ ๒๑หากผู้ใช้น้ำประสงค์จะให้ผู้หนึ่งผู้ใดเป็นผู้ชำระเงินต่าง ๆแทนหรือจะให้การประปานครหลวงเรียกเก็บเงินจากผู้ใด ณ สถานที่ใดภายในพื้นที่ส่งจำหน่ายน้ำประปาของการประปานครหลวง ผู้ใช้น้ำต้องแจ้งให้การประปานครหลวงทราบเป็นลายลักษณ์อักษรโดยการประปานครหลวงจะเรียกบุคคลนั้นว่า ผู้ชำระเงินแทน ในการนี้หากการประปานครหลวงเรียกเก็บเงินจากผู้ชำระเงินแทนไม่ได้หรือเก็บได้แต่ล่าช้ากว่ากำหนดผู้ใช้น้ำต้องรับผิดชำระเงินนั้นทันทีที่ได้รับแจ้งจากการประปานครหลวงและจะต้องชำระค่าเสียหายที่เกิดขึ้นจากการนี้แก่การประปานครหลวงอีกส่วนหนึ่งด้วยการเลิกตั้งผู้ชำระเงินแทนตามวรรคหนึ่งหรือตั้งผู้ชำระเงินแทนรายใหม่ผู้ใช้น้ำจะต้องแจ้งให้การประปานครหลวงทราบเป็นลายลักษณ์อักษรโดยเร็วข้อ ๒๒ก่อนที่ผู้ใช้น้ำจะชำระเงินตามที่การประปานครหลวงเรียกให้ชำระผู้ใช้น้ำมีสิทธิขอตรวจบัตรประจำตัวพนักงานการประปานครหลวงหรือผู้มีหน้าที่เก็บเงินได้หากผู้ใช้น้ำไม่ใช้สิทธิดังกล่าวเป็นเหตุให้เกิดความเสียหายขึ้นการประปานครหลวงสงวนสิทธิ์ที่จะไม่รับผิดชอบใด ๆ ทั้งสิ้นหมวด ๕บทกำหนดโทษ ข้อ ๒๓นอกเหนือจากการงดจ่ายน้ำตามข้อ ๑๙ แล้วเพื่อป้องกันความเสียหายที่อาจเกิดแก่ระบบส่งจำหน่ายน้ำประปาอันเป็นสาธารณประโยชน์หรือป้องกันอันตรายแก่สุขภาพอนามัยประชาชนส่วนรวมให้การประปานครหลวงวางระเบียบกำหนดข้อห้ามและข้อปฏิบัติสำหรับผู้ใช้น้ำ หากผู้ใช้น้ำฝ่าฝืนข้อห้ามและข้อปฏิบัตินั้นๆ การประปานครหลวงจะงดจ่ายน้ำตามระยะเวลาที่การประปานครหลวงเห็นสมควรได้และผู้ใช้น้ำต้องรับผิดชดใช้ค่าเสียหายที่เกิดขึ้นด้วยบทเฉพาะกาล ข้อ ๒๔เมื่อข้อบังคับฉบับนี้มีผลใช้บังคับแล้ว บรรดาข้อบังคับ ระเบียบ คำสั่ง หลักเกณฑ์หรือวิธีปฏิบัติใดที่อ้างถึงข้อบังคับการประปานครหลวง ฉบับที่ ๒๖ ว่าด้วยการส่งการจำหน่ายและการใช้น้ำประปา พ.ศ. ๒๕๑๗ ให้ถือว่าอ้างถึงข้อบังคับนี้ข้อ ๒๕ข้อกำหนดในข้อบังคับการประปานครหลวง ฉบับที่ ๒๖ ว่าด้วยการส่งการจำหน่ายและการใช้น้ำประปา พ.ศ. ๒๕๑๗ และบรรดาระเบียบ คำสั่ง หลักเกณฑ์หรือวิธีปฏิบัติที่ใช้บังคับอยู่ก่อนวันที่ข้อบังคับนี้มีผลใช้บังคับให้คงใช้บังคับได้ต่อไปเท่าที่ไม่ขัดหรือแย้งกับข้อบังคับนี้จนกว่าจะมีระเบียบ คำสั่ง หลักเกณฑ์ หรือวิธีปฏิบัติตามข้อบังคับนี้ใช้บังคับประกาศ ณ วันที่ ๑๔ กันยายน พ.ศ. ๒๕๔๓ยงยุทธ วิชัยดิษฐประธานกรรมการการประปานครหลวงอัมพิกา/แก้ไข๒๗/๑๑/๔๔สุกัญญา/ผู้จัดทำ๑๑ มกราคม ๒๕๔๙สุเมธ/ปรับปรุง๒๐ กรกฎาคม ๒๕๕๘[๑] ราชกิจจานุเบกษา เล่ม๑๑๘/ตอนพิเศษ ๔๔ ง/หน้า ๔๓/๑๘ พฤษภาคม ๒๕๔๔